臘月村田樂府十首 打灰堆詞
作者：范成大
朝代：宋

paragraphs: 除夜將闌曉星爛，糞掃堆頭打如願。
杖敲灰起飛撲籬，不嫌灰涴新節衣。
老媼當前再三祝，只要我家長富足。
輕舟作商重船歸，大牸引犢鷄哺兒。
野繭可繅麥兩岐，短衲換著長衫衣。
當年婢子挽不住，有耳猶能聞我語。
但如我願不汝呼，一任汝歸彭蠡湖。